HU Az Európai Unió Hivatalos Lapja C 172/8

Módosítás iránti kérelem közzététele a mezőgazdasági termékek és élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

2013/C 172/10

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a kérelem elleni felszólalásra.

MÓDOSÍTÁS IRÁNTI KÉRELEM

A TANÁCS 510/2006/EK RENDELETE

a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról (2)

MÓDOSÍTÁS IRÁNTI KÉRELEM A 9. CIKK ALAPJÁN

„ACETO BALSAMICO TRADIZIONALE DI REGGIO EMILIA”

EK-sz.: IT-PDO-0117-01007-21.06.2012

OFJ ( ) OEM ( X )

1. A termékleírás módosítással érintett szakaszcímei

—  A termék elnevezése — ☒ A termék leírása —  Földrajzi terület —  A származás igazolása —  Az előállítás módja —  Kapcsolat — ☒ Címkézés —  Nemzeti előírások —  Egyéb (részletezze)

2. A módosítás típusa

—  Az egységes dokumentum vagy az összefoglaló módosítása — ☒ Azon bejegyzett OEM vagy OFJ termékleírásának módosítása, amely esetében sem az egységes dokumentum, sem az összefoglaló nem került közzétételre —  A termékleírás oly módon történő módosítása, amely nem teszi szükségessé a közzétett egységes dokumentum módosítását (az 510/2006 EK rendelet 9. cikkének (3) bekezdése) —  A termékleírás hatóságilag elrendelt, kötelező egészségügyi vagy növény-egészségügyi intézkedések miatti átmeneti módosítása (510/2006 EK rendelet 9. cikk (4) bekezdés)

3. Módosítás(ok)

A termék leírása

A módosítás célja a termék sűrűségének és összes savtartalmának mértékegységével kapcsolatos tárgyi hibák kijavítása. A „sűrűség 20 °C-on: legalább 1,200 gr/l” helyébe a „sűrűség 20 °C-on: legalább 1,200 g/l”, mert ez a helyes mértékegység (lásd a mértékegységekről szóló, 80/181 sz. irányelv végrehajtásáról szóló, az 1982. november 3-i 302. sz. Hivatalos Közlönyben közzétett, 1982. augusztus 12-i 802. sz. köztársasági elnöki rendeletet); ezenkívül az „összes savtartalom: legfeljebb 5 fok (100 gramm termékben lévő ecetsav grammjában kifejezve)” szöveg helyébe az „összes savtartalom: legfeljebb 5 fok (100 ml termékben lévő ecetsav grammjában kifejezve)” szöveg lép; jelentős fajsúlyú folyadékról lévén szó, helyesebb a milliliter mint mértékegység használata.

Ezenkívül a főtt must cukortartalma a legalább 30 szachariméter-cukorfok helyett legalább 40 Brix-fokban kerül meghatározásra annak érdekében, hogy elkerülhető legyen a termék elhúzódó főzési ideje és/vagy korai sűrítése.

A „cukros és ecetsavas erjedés” szöveg kiegészítésre kerül az alábbiak szerint: „cukros erjedés és ecetsavas oxidáció” – tudományos szempontból helyes, a főtt must átalakulásának két fázisát megkülönböztető meghatározás használata érdekében. Ez a módosítás pusztán leíró jellegű, az előállítási folyamatot nem befolyásolja.

Kifejtésre kerülnek a területre jellemző fafajták, úgymint tölgy, gesztenye, cseresznye, boróka, eperfa, kőris, fehérakác.

A termelők és a fogyasztók tájékoztatása céljából pontosan ismertetésre kerülnek a palackozásra szánt tételekre vonatkozó előírt eljárások, valamint az organoleptikus (érzékszervi) vizsgálat módja, a tételek beadására, zárolására és osztályozására, valamint az analitikus és érzékszervi vizsgálathoz történő mintavételre vonatkozó időpontok és módszerek meghatározásával. Az érzékszervi elemzést egy kóstolóbizottság végzi a termék látható jegyeinek, illatjegyeinek és ízjegyeinek vizsgálata útján, amelyeket számokban kifejezve értékelnek. Ezen pontszámok összege a kóstoló szakember értékelését, az egyes tagok értékelésének átlaga pedig a testület értékelését adja. Csak a 240 vagy több ponttal értékelt termék palackozható.

A termék érzékszervi elemzését követően kapott pontszám, és a fizikai-kémiai követelmények megléte függvényében, három különféle színű címkét helyeznek el az üvegen, amelyeket sorszámmal is ellátnak, ezzel biztosítják a termék nyomon követhetőségét.

A palackozáshoz egyedi formájú, különféle űrtartalmú tárolóedényeket használnak. Töltés és dugózás után a dugót spárgával átkötik; a spárgát és a dugót viasszal lefedik, a viaszba belepecsételik az ABTRE – DOP rövidítést, és a tárolóedény tartalmának a színes címke segítségével történő azonosítását szolgáló szimbólumot.

A jelenleg használatban lévő – A és B típusú – tárolóedényeken kívül egy C típusú, kisebb (50 ml) űrtartalmú üvegcse is használható, hogy az átlagfogyasztó elérhető áron hozzájuthasson ehhez a hírneves és értékes termékhez.

A fentiek mellett léteznek még 5–10 ml-es, üvegből készült, nem meghatározott alakú, egyadagos kiszerelések is.

Címkézés

Az érzékszervi elemzés eredménye alapján az üvegcsén elhelyeznek egy színes címkét. A címke 240–269 pontszám esetén „rákvörös”; 270 vagy annál nagyobb pontszám esetén „ezüst”; 300 vagy annál nagyobb pontszám, és legalább 25 évig érlelt termék esetén „arany”.

Ezenkívül a javaslat szerint a termékleírás szerinti feliratok elhelyezhetők a címkén, vagy egy függőn is, továbbá az egyadagos tárolóedények címkézésére egyedi előírások vonatkoznak.

Az 1151/2012/EU rendelet 7. cikke (1) bekezdésének g) pontja értelmében a címke kiegészítésre kerül a termékleírásban szereplő előírásoknak a betartását ellenőrző hatóságok nevével és címével.

EGYSÉGES DOKUMENTUM

A TANÁCS 510/2006/EK RENDELETE

a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról (3)

„ACETO BALSAMICO TRADIZIONALE DI REGGIO EMILIA”

EK-sz.: IT-PDO-0117-01007-21.06.2012

OFJ ( ) OEM ( X )

1. Elnevezés

„Aceto balsamico tradizionale di Reggio Emilia”

2. Tagállam vagy harmadik ország

Olaszország

3. A mezőgazdasági termék vagy élelmiszer leírása

3.1. A termék típusa

1.8. osztály: A Szerződés I. mellékletében felsorolt egyéb termékek (fűszerek, stb.)

3.2. A termék leírása, amelyre az 1. pontban található elnevezés vonatkozik

Az „Aceto balsamico tradizionale di Reggio Emilia” forgalomba kerülésekor az alábbi tulajdonságokkal rendelkezik: szín: sötétbarna, átlátszó, fényes; sűrűség: jelentős, a termék szirupszerűen folyékony; illat: átható és tartós, aromás, kellemesen savanykás, vagy az érleléshez használt hordók anyaga – tölgy, gesztenyefa, cseresznyefa, boróka, eperfa, kőris, fehérakác – és a hosszú érlelés következtében átütő jellegzetes bukéval rendelkezik; íz: jól összeérett édes és savanyú, az illatjegyekkel jól harmonizáló jelentősen savanyú és aromás; összes savtartalom: legalább 5 fok (100 ml termékben lévő ecetsav grammjában kifejezve); sűrűség 20 °C-on: legalább 1,200 g/ml.

A főzésből adódó térfogatcsökkenés következtében a főtt must cukortartalma legfeljebb 40 Brix-fokos lehet.

A cukros erjedés és az ecetes oxidáció optimális érést, öregedést és finomítást tesz lehetővé az eredetmegjelölés forgalomba hozatalához szükséges minimális, 12 éves időtartam alatt.

A termék minősége szempontjából az érzékszervi vizsgálat alkalmával a kóstoló testület által meghatározott, számmal kifejezett összegző vélemény is meghatározó.

A kóstolók váltakozásának biztosítása érdekében, neveiket a kizárólag megfelelő oktatásban részesült, képesített kóstolók nevét tartalmazó listáról sorsolják; folyamatosan figyelik, hogy a kóstolók helyes és egyöntetű értékelést adnak-e.

Az érzékszervi elemzés során az alábbi jellemzőket vizsgálják és pontozzák a meghatározott ponthatárok között, majd ezeket összegzik:

látható jegyek: 27–60 pont

illatjegyek: 44–75 pont

ízjegyek: 129–210 pont

Minden egyes jellemző több specifikus, a hagyományok és az érzékszervi vizsgálat szempontjainak alakulása alapján meghatározott tulajdonság által is megnyilvánulhat.

A 240-nél kevesebb pontra értékelt termék nem felel meg a forgalomba hozatali követelményeknek, következésképp nem palackozható.

A forgalomba hozatali követelményeknek megfelelt terméket az alábbi kategóriákba sorolják: 240–269 pont; 270 vagy több pont; 300 vagy több pont, és legalább 25 év érési idő.

3.3. Nyersanyagok (kizárólag feldolgozott termékek esetén)

Az „Aceto balsamico tradizionale di Reggio Emilia” szőlőmustból készül. A szőlő részben vagy teljesen az alábbi fajtákból álló ültetvényről származik: Lambrusco (minden fajtája és klónja); Ancellotta, Trebbiano (minden minősége és klónja); Sauvignon, Sgavetta; Berzemino, Occhio di Gatta.

Reggio Emilia megyében valamennyi említett szőlőfajta OEM termék.

Az „Aceto balsamico tradizionale di Reggio Emilia” előállítására szánt szőlő legalább 15 szachariméter-cukorfokos mustot ad, és a termesztésre szakosodott szőlőültetvényen a hektáronkénti termesztett mennyiség legfeljebb 160 mázsa lehet.

A sűrítésre szánt mustszőlő legnagyobb hozama legfeljebb 70 %.

3.4. Takarmány (kizárólag állati eredetű termékek esetén)

—

3.5. Az előállítás azon műveletei, amelyeket a meghatározott földrajzi területen kell végrehajtani

A szőlőtermesztés, a mustkészítés, a must főzése, a termék előállítása és érlelése Reggio Emilia megyében történik.

3.6. A szeletelésre, aprításra, csomagolásra, stb. vonatkozó egyedi szabályok

A minőség és nyomon követhetőség biztosítása érdekében a terméket Reggio Emilia megyében palackozzák.

Az „Aceto balsamico tradizionale di Reggio Emilia” termék hosszú és bonyolult gyártási eljárással készül, amelyben igen fontos szerepe van az erjedés és az ecetes oxidáció folyamatának; a termék rendkívül kényes, és a kóstoló testület által megállapított organoleptikus (érzékszervi) tulajdonságok változatlan megőrzése érdekében célszerű, ha nem kezelik vagy szállítják, és gyorsan palackozzák. Ezenfelül a palackozás a nyomon követhetőség szempontjából rendkívül kritikus munkafázis, amelynek során, a termék nagy értékére való tekintettel, előfordulhat a megnevezés eltulajdonítása vagy az azzal való visszaélés. Az előállítási területen történő palackozás során ez a munkafázis könnyebben ellenőrizhető.

Az „Aceto balsamico tradizionale di Reggio Emilia” terméket fejtetőre fordított tulipán alakú, fehér, átlátszó, 5, 10 vagy 25 cl űrtartalmú üvegekbe töltik.

A palackozást követően az „Aceto balsamico tradizionale di Reggio Emilia” termékkel megtöltött üvegekbe dugót helyeznek, majd spárgával és viasszal zárolják, utóbbira egy pecsétet nyomnak, amelyen a 3.2. pontban ismertetett jelöléseken kívül az „ABTRE – DOP” rövidítés szerepel.

Ezenkívül egyadagos, jellegzetes formájú 0,50 és 1 cl űrtartalom közötti tárolóedények is használhatók, melyeknél a csomagolás és a lepecsételés módja szabadon választott. Az összes egyadagos tárolóedényt lepecsételt csomagban helyezik el annak érdekében, hogy felnyitás után ne lehessen újra felhasználni, illetve hogy a csomagon a jelölésre és beadásra vonatkozó összes elem elférjen.

3.7. A címkézésre vonatkozó egyedi szabályok

Az „Aceto balsamico tradizionale di Reggio Emilia” eredetmegjelölést jól olvasható, eltávolíthatatlan, egyforma méretű és színű betűkkel kell feltüntetni, amelyek elég nagyok ahhoz, hogy minden egyéb jelöléstől megkülönböztethetők legyenek.

Az elnevezéshez tilos bármilyen, a termékleírásban külön nem nevesített – akár számokban kifejezett – minősítést fűzni, beleértve az „extra”, „fine”, „scelto”, „selezionato”, „riserva”, „superiore”, „classico” vagy hasonló mellékneveket is.

Az „Aceto balsamico tradizionale di Reggio Emilia” terméken tilos bármilyen, az előállítás évére, a termék feltételezett korára, vagy az előállítás kezdetének időpontjára történő utalást feltüntetni; a legalább 25 évig érlelt termék esetén feltüntethető az „extra vecchio” minősítés, valamint a kémiai és érzékszervi megfelelőség 3.2 pont c) alpontja szerinti előírások értelmében történő értékelése.

A megfelelőnek bizonyult termék címkézése a 3.2. pontban leírt érzékszervi vizsgálatot követő osztályozás szerint történik: az a) esetben „rákvörös”, a b) esetben „ezüst”, a c) esetben arany címke kerül rá, utóbbi esetben engedélyezett az „extra vecchio” minősítés használata.

4. A földrajzi terület tömör meghatározása

A szőlőtermesztés, a 3.5. pontban körülírt „Aceto balsamico tradizionale di Reggio Emilia” készítése, érlelése és palackozása Reggio Emilia megye területén történik.

5. Kapcsolat a földrajzi területtel

5.1. A földrajzi terület sajátosságai

A megye egész területének éghajlata mérsékelten hideg. Az ilyen éghajlatra általában jelentős hőmérséklet-különbségek jellemzők az egyes évszakok között, egy adott évszakban, vagy akár egy adott napon is. A nyár meleg, a tél hideg, és nagy a nyári hőmérséklet-ingadozás. A páratartalom is igen változó, az egyes évek átlagértékei közötti különbség 7–8 %, egy adott éven belül pedig a 20 %-ot is meghaladja.

Az ecetkészítő mesterek egész idő alatt kitartóan ellenőrzik a hosszadalmas érést. Tapasztalt oktatók által vezetett, célzott tanfolyamokon sajátították el a hagyományos előállítási technikákat, és tapasztalataikat a sokéves tevékenységük során tökéletesítették, vagy a családjukban tanultak – hagyomány ugyanis, hogy a fiatalok részt vesznek az előállításban, miközben idősebb, tapasztalt rokonaik tanítják őket, és így generációról generációra száll a tudás.

5.2. A termék sajátosságai

Egyetlen termék – a Reggio Emilia megyében hagyományosan termesztett szőlőfajták közvetlen hőhatásnak kitéve főzött mustjának – lassú feldolgozása során állítják elő.

Érlelése az öregedés hosszú (legalább 12 éves) időtartama alatt a főzött musttól eltérő anyagok hozzáadása és bármilyen fizikai vagy kémiai beavatkozás nélkül történik.

A reggiói terület jellegzetes és jellemző termékei közül az „Aceto balsamico tradizionale di Reggio Emilia” kiemelkedik a tulajdonságai miatt, amelyek a kis mennyiségű termeléssel együtt a termék pénzügyi értékét és hírnevét országos és nemzetközi szinten egyaránt meghatározzák.

5.3. A földrajzi terület és (OEM esetében) a termék minősége vagy jellemzői vagy (OFJ esetében) a termék különleges minősége, hírneve vagy egyéb jellemzője közötti okozati kapcsolat

A származási helyre jellemző hőmérséklet és páratartalom befolyásolja a hordók szellőzésének és párolgásának lassú folyamatait, amelyek a környezeti körülmények függvényében eltérően mennek végbe. Ugyanez érvényes a még inkább hőmérsékletfüggő biológiai és finomítási folyamatokra is, amelyeket a váltakozó éghajlati tényezők határoznak meg. Ennek a lassú, váltakozó és nem egyenletes folyamatnak az egyedülálló jellemzőit a termék eredete határozza meg.

A termék és az érintett terület éghajlati- és talajtani tényezői közötti szoros kapcsolatot igazolja és alátámasztja, hogy tilos gyorsított és/vagy mesterséges öregítési technikák alkalmazása, beleértve azon technikákat is, amelyek az ecetkészítő üzemekben előidézett hőmérséklet-, páratartalom- vagy szellőzési változásokon alapulnak.

Meghatározó jelentőségű az ecetkészítő üzemek vezetőinek a rendkívül hosszú érési folyamat idején végzett tevékenysége. A több évszázados múltra visszatekintő ecetkészítő üzemek meglétének köszönhetően, csak ezen a területen halmozódtak fel az „Aceto balsamico tradizionale di Reggio Emilia” hagyományos előállítási technikáinak alkalmazásához szükséges tapasztalatok, amelyek elterjedése annak köszönhető, hogy a generációk egymásnak adták át az ismereteket.

A kapcsolat másik tényezője, hogy a termék alapanyaga kizárólag a Reggio Emilia területén lévő, OEM és OFJ borok előállítására termő szőlőültetvényekről származik, ennélfogva a részletesen körülírt előállítási területen kívül lehetetlen az „Aceto balsamico tradizionale di Reggio Emilia” tulajdonságait reprodukálni.

Hivatkozás a termékleírás közzétételére

(Az 510/2006/EK rendelet 5. cikkének (7) bekezdése (4))

Ez a közigazgatási szerv az „Aceto balsamico tradizionale di Reggio Emilia” oltalom alatt álló eredetmegjelölés módosítására irányuló javaslatnak az Olasz Köztársaság 2011. október 18-i, 243. számú Hivatalos Közlönyében történő közzétételével, a fenti kérelem vonatkozásában elindította a nemzeti kifogásolási eljárást.

A termékleírás egységes szerkezetbe foglalt szövege az alábbi internetes oldalon tekinthető meg:

http://www.politicheagricole.it/flex/cm/pages/ServeBLOB.php/L/IT/IDPagina/3335

(1) HL L 343., 2012.12.14., 1. o.

(2) HL L 93., 2006.3.31., 12. o. A rendeletet felváltotta az 1151/2012/EU.

(3) A rendeletet felváltotta az 1151/2012/EU.

(4) L. 3. lábjegyzet.